b'\n_START_ARTICLE_\nJames Irwin\n_START_SECTION_\nAstronauttivalinta\n_START_PARAGRAPH_\nJames Irwin valittiin huhtikuussa 1966 NASAn 19 hengen astronauttiryhm\xc3\xa4\xc3\xa4n. H\xc3\xa4n oli my\xc3\xb6s Apollo 10:n tukiryhm\xc3\xa4ss\xc3\xa4, ensimm\xc3\xa4isen lennon joka kuljetti kaiken tarvittavan laitteiston Kuun kiertoradalle ja "kuivaharjoitteli" ensimm\xc3\xa4ist\xc3\xa4 Kuuhun laskeutumista. H\xc3\xa4n toimi my\xc3\xb6s toisen Kuuhun laskeutuneen Apollo-lennon  Apollo 12:n varamiehist\xc3\xb6ss\xc3\xa4  kuumoduulin  pilottina.\n_START_SECTION_\nApollo 15\n_START_PARAGRAPH_\n26. hein\xc3\xa4kuuta \xe2\x80\x93 7. elokuuta 1971 toimiessaan Apollo 15:n kuumoduulin  pilottina (LMP) Irwin vietti 295 tuntia 11 minuuttia avaruudessa. H\xc3\xa4nen  avaruusk\xc3\xa4velyns\xc3\xa4 (EVA) Kuun pinnalla kesti yhteens\xc3\xa4 18 tuntia 30 minuuttia teht\xc3\xa4v\xc3\xa4ajasta (lis\xc3\xa4ksi k\xc3\xa4ytettiin 33 minuuttia seisten paikallaan kuumoduulin telakointiluukussa ymp\xc3\xa4rist\xc3\xb6\xc3\xa4 tarkkaillen ja valokuvia ottaen)._NEWLINE_Irwinin ja David Scottin kuulento painottui edelt\xc3\xa4vi\xc3\xa4 lentoja enemm\xc3\xa4n tieteeseen, mik\xc3\xa4 merkitsi sit\xc3\xa4 ett\xc3\xa4 he olivat ennen lentoa osallistuneen geologian intensiivikoulutukseen t\xc3\xa4ytt\xc3\xa4\xc3\xa4kseen "J-tyypin lennon" (J-Mission) vaatimukset.  T\xc3\xa4m\xc3\xa4n ylim\xc3\xa4\xc3\xa4r\xc3\xa4isen koulutuksen katsotaan tehneen mahdolliseksi Apollo-lentojen yhden t\xc3\xa4rkeimmist\xc3\xa4 l\xc3\xb6yd\xc3\xb6ist\xc3\xa4, Genesis-kiven. _NEWLINE_Apollo 15 laskeutui Kuussa Hadleyn rilliin,  vuoristaan ja laaksoistaan tunnetulle alueelle. J-tyypin lento tarkoitti sit\xc3\xa4, ett\xc3\xa4 he olisivat Kuussa pidemp\xc3\xa4\xc3\xa4n kuin aikaisemmat lennot, jotta kolme avaruusk\xc3\xa4vely\xc3\xa4 voitaisiin suorittaa. Irwin oli ensimm\xc3\xa4inen kuuauton matkustaja, sill\xc3\xa4 h\xc3\xa4n ei ollut sen ohjaaja. Kuuauto vietiin Kuun pinnalle kuumoduuli (LM) Falconin laskeutumisvaiheen sis\xc3\xa4ll\xc3\xa4. Scott ja Irwin viettiv\xc3\xa4t kuussa l\xc3\xa4hes kolme vuorokautta; 66 tuntia 54 minuuttia._NEWLINE_Christie\'s huutokauppasi Irwinin kuuhun j\xc3\xa4tetyst\xc3\xa4 selk\xc3\xa4repustaan leikkaamansa palan vuonna 2001 310\xc2\xa0500 dollarilla.\n_START_SECTION_\nTerveysongelmia Apollo 15 lennolla\n_START_PARAGRAPH_\nKuusta nousun l\xc3\xa4hd\xc3\xb6n ja kuumoduuli Falconin ja huolto/komentomoduuli  Endeavourin telakoitumisen j\xc3\xa4lkeen Irwin ja Scott olivat kiireisi\xc3\xa4 siirt\xc3\xa4ess\xc3\xa4\xc3\xa4 muun muassa kuukivi\xc3\xa4 komentomoduuliin ja valmistellessa kuumoduulin lopullista irrotusta komentomoduulista. _NEWLINE_T\xc3\xa4m\xc3\xa4n kiireisen ajanjakson aikana ilmaantuivat ensimm\xc3\xa4iset syd\xc3\xa4noireet.   _NEWLINE_Sek\xc3\xa4 Scott ett\xc3\xa4 Irwin olivat ty\xc3\xb6skennelleet 23 tuntia ilman unta, mink\xc3\xa4 aikana he suorittivat viimeisen kuuk\xc3\xa4velyn, nousivat Kuusta, telakoituivat komentomoduulin kanssa ja kohtasivat ongelmia, jotka hidastivat kuumoduulin irrottamista komentomoduulista. Astronauttien elintoimintoja tarkkailtiin maassa telemetriatietojen v\xc3\xa4lityksell\xc3\xa4 ja l\xc3\xa4\xc3\xa4k\xc3\xa4rit huomasivat Irwinin syd\xc3\xa4mess\xc3\xa4 rytmih\xc3\xa4iri\xc3\xb6n ("engl. bigeminy") (ehk\xc3\xa4 kaliuminpuutoksen takia). Tri. Charles  Berry ilmoitti Christopher Kraftille, miehitettyjen avaruuslentojen (MSC) apulaisjohtajalle: "Se on vakavaa. Jos h\xc3\xa4n olisi maan pinnalla olisin sijoittanut h\xc3\xa4net teho-osastolle syd\xc3\xa4ninfarktipotilaana." Endeavourin sis\xc3\xa4tiloissa hengitettiin 100\xc2\xa0% happea (avaruudessa ollessa), joten Dr. Charles Berry p\xc3\xa4\xc3\xa4tti, ettei Irwin ollut suuressa vaarassa. "... Itse asiassa...h\xc3\xa4n on tehohoidossa.  H\xc3\xa4n nauttii puhdasta happea, h\xc3\xa4nen tilaansa valvotaan koko ajan, ja mik\xc3\xa4 parasta, h\xc3\xa4n on painottomuudessa. Mink\xc3\xa4 tahansa rasituksen alaisena h\xc3\xa4nen syd\xc3\xa4mens\xc3\xa4 onkaan, emme voisi toimia paremmin kuin pit\xc3\xa4\xc3\xa4 h\xc3\xa4nt\xc3\xa4 painottomuudessa" _NEWLINE_Komentomoduulin maata sivuavalle radalle  (Trans Earth Injection, TEI) viedyn rakettimoottoripolttovaiheen j\xc3\xa4lkeen Irwinill\xc3\xa4 ei ollut juuri muuta tekemist\xc3\xa4 kuin avustaa komentoaluksen pilotin Alfred Wordenin avaruusk\xc3\xa4vely\xc3\xa4 pukemalla painepuvun ja tarkkailemalla Wordenia. Irwinill\xc3\xa4 oli aikaa lev\xc3\xa4t\xc3\xa4 ja h\xc3\xa4n ilmeisesti toipuikin lennon loppuosan aikana. L\xc3\xa4\xc3\xa4k\xc3\xa4rit tarkkailivat Irwinin EKG:t\xc3\xa4 laskuun asti, mutta h\xc3\xa4nen syd\xc3\xa4nk\xc3\xa4yr\xc3\xa4ns\xc3\xa4 oli normaali. Tapahtuneesta ei ilmeisesti keskustelu lennon j\xc3\xa4lkipuinnissa, eiv\xc3\xa4tk\xc3\xa4 oireet toistuneet maassa.  Muutaman kuukauden p\xc3\xa4\xc3\xa4st\xc3\xa4 Irwin sai syd\xc3\xa4nkohtauksen.\n_START_SECTION_\nPostimerkkiskandaali\n_START_PARAGRAPH_\nApollo 15:n palattua maahan saatiin selville, ett\xc3\xa4 miehist\xc3\xb6 oli ottanut mukaansa Kuuhun, ilman lupaa, 398 ensip\xc3\xa4iv\xc3\xa4kuorta, joista 100 oli myyty saksalaiselle postimerkkienv\xc3\xa4litt\xc3\xa4j\xc3\xa4lle Hermann Siegerille. Myyntituloilla oli tarkoitus perustaa rahasto Apollo 15:n miehist\xc3\xb6n j\xc3\xa4senten lapsille. Vaikka heid\xc3\xa4n toimintansa ei ollut mitenk\xc3\xa4\xc3\xa4n laitonta (matkamuistojen ottamille lennoille ei ollut laitonta), ja vaikka NASA oli ummistanut silm\xc3\xa4ns\xc3\xa4 samanlaisilta tapauksilta aikaisemmilla lennoilla, NASAn hallinto p\xc3\xa4\xc3\xa4tti tehd\xc3\xa4 Scottista ja h\xc3\xa4nen miehist\xc3\xb6st\xc3\xa4\xc3\xa4n varoittavan esimerkin eik\xc3\xa4 kukaan heist\xc3\xa4 lent\xc3\xa4nyt en\xc3\xa4\xc3\xa4 my\xc3\xb6hemmin avaruudessa.\n_START_SECTION_\nUra NASAn j\xc3\xa4lkeen\n_START_PARAGRAPH_\nAstronauttiuransa lis\xc3\xa4ksi Irwin tunnetaan luultavasti parhaiten ty\xc3\xb6st\xc3\xa4\xc3\xa4n kristittyn\xc3\xa4.  H\xc3\xa4n j\xc3\xa4tti NASAn ja j\xc3\xa4i el\xc3\xa4kkeelle ilmavoimista everstin\xc3\xa4 vuonna 1972 ja perusti High Flight -nimisen kristityn liikkeen. H\xc3\xa4n puhui usein siit\xc3\xa4, miten h\xc3\xa4nen kokemuksensa avaruudessa oli tehnyt Jumalan l\xc3\xa4sn\xc3\xa4olon h\xc3\xa4nelle todellisemmaksi kuin aikaisemmin._NEWLINE_Vuodesta 1973 l\xc3\xa4htien Irwin johti useita retkikuntia Ararat-vuorelle Turkkiin etsim\xc3\xa4\xc3\xa4n Nooan arkkia.  Retkikunnat eiv\xc3\xa4t l\xc3\xb6yt\xc3\xa4neet merkkej\xc3\xa4 arkista. Vuonna 1982 h\xc3\xa4n loukkaantui vuorelta alastulon aikana ja luutnantti Orhan Baserin ja h\xc3\xa4nen kommandonsa t\xc3\xa4ytyi saattaa Irwin hevosen sel\xc3\xa4ss\xc3\xa4 vuorelta l\xc3\xa4himp\xc3\xa4\xc3\xa4n sairaalaan. Baser m\xc3\xa4\xc3\xa4r\xc3\xa4ttiin suojelemaan ja johtamaan retkikuntaa kyseisell\xc3\xa4 matkalla.\n_START_SECTION_\nKuolema\n_START_PARAGRAPH_\nIrwin sai vakavan syd\xc3\xa4nkohtauksen kotinsa l\xc3\xa4hell\xc3\xa4 Colorado Springsiss\xc3\xa4, Coloradossa.  H\xc3\xa4n kuoli 8. elokuuta 1991 seuraavan syd\xc3\xa4nkohtauksen aikana Glenwood Springsiss\xc3\xa4, Coloradossa. H\xc3\xa4nt\xc3\xa4 j\xc3\xa4iv\xc3\xa4t kaipaamaan puoliso Mary Ellen ja heid\xc3\xa4n viisi lastaan. Irwin kuoli ensimm\xc3\xa4isen\xc3\xa4 kahdestatoista Kuussa k\xc3\xa4velleest\xc3\xa4 astronautista, muut t\xc3\xa4h\xc3\xa4n menness\xc3\xa4 kuolleet kuuk\xc3\xa4velij\xc3\xa4t ovat Apollo 14:n komentaja Alan Shepard, joka kuoli leukemiaan vuonna 1998, Apollo 12:n komentaja Charles Conrad, joka kuoli moottoripy\xc3\xb6r\xc3\xa4onnettomuudessa Kaliforniassa vuonna 1999 ja Apollo 11:n komentaja Neil Armstrong, joka kuoli leikkauksessa 2012.'